《南浦 春柳，用玉田春水词韵》
清代·陈芳藻

袅娜舞长条，绕隋堤、翠幕金衣啼晓。细缕蘸晴波，低摇漾、水面啼红频扫。

柔情弱态，盈盈十五怜娇小。十里晓风残月岸，谱入才人词草。

楼头触起相思，觅封侯、忍把年华负了。怕见擘棉时，飘零恨、点点纱窗飞到。

韶光易渺。杜鹃唤得春归悄。回首灞陵桥畔路，绾住离愁多少。

作者简介：字瑞芝，祁阳人，金坛于彭龄室。有《挹秀山庄词》。